Lîm Ga̍k-pêng

**Lîm Ga̍k-pêng** (), phian-miâ "**Tōa-piáⁿ**", "**Piáⁿ-chóng**", sī Tâi-oân ê iá-kiû kàu-liān, thè-e̍k chit-gia̍p iá-kiû soán-chhiú, hiān-jīm Thóng-it 7-ELEVEn Sai chóng-kàu-liān, soán-chhiú sî-kî ê siú-pī ūi-tì sī tâu-chhiú, 13-nî chit-pāng seng-gâi lâu ū 129-pái kiù-oān sêng-kong ê kì-lo̍k, bat sī kiù-oān sêng-kong ê kì-lo̍k pó-chhî-jîn, it-ti̍t kàu 2023 nî 4 goe̍h 5 hō chiah hō͘ Tân Ūn-bûn ta̍t-sêng 130-pái chhiau-kòe. Lēng-gōa i mā bat hőng jīn-ûi seⁿ kah chiok sêng Ji̍t-pún iá-kiû tâu-chhiú Ko-chin Sîn-ngô͘ () kah Siōng-goân Hō-tī ().

## Keng-le̍k
* Ko-hiông-chhī Sam-bîn-khu Sai-ô͘ Kok-sió Siàu-pāng-tūi
* Ko-hiông-chhī Ngó͘-hok Kok-tiong Chheng-siàu-pāng-tūi
* Ko-hiông-chhī Sam-bîn Ko-tiong Chheng-pāng-tūi 
* Tâi-oân Tiān-le̍k Iá-kiû-tūi
* Kok-ka Tû-hùn Iá-kiû-tūi
* Tiong-hôa Chit-pāng Thóng-it Sai tāi-hùn kiû-oân 
* Tiong-hôa Chit-pāng Thóng-it 7-ELEVEn Sai (2005 nî－2017 nî)
* Tiong-hôa Chit-pāng Thóng-it 7-ELEVEn Sai jī-kun tâu-chhiú kàu-liān (2018 nî－2019 nî)
* Tiong-hôa Chit-pāng Thóng-it 7-ELEVEn Sai it-kun tāi-lí chóng-kàu-liān (2019 nî 10 goe̍h 14－2020 nî 10 goe̍h 24)
* Tiong-hôa Chit-pāng Thóng-it 7-ELEVEn Sai it-kun chóng-kàu-liān (2020 nî 10 goe̍h 24－)
* Tiong-hôa Sêng-pāng Tāi-piáu-tūi chóng-kàu-liān (2022 nî 9 goe̍h －2023 nî 3 goe̍h)

### Tiān-iáⁿ Ián-chhut
* *[[Kiû-ài Thian-khong]]*: ka-kī (2012 nî)

## Seng-gâi
### Kiû-oân sî-kî
Lîm Ga̍k-pêng tī 2004 nî Tiong-hôa Chit-pāng Thâu-1-kài Thè-tāi-ek Soán-siù-hōe lāi-té í tē-it-lûn tē-sì-ūi hō͘ Thóng-it Sai kéng tio̍h. Tú-khai-sí í sian-hoat ûi-chú, āu-lâi tio̍h khai-sí choan-chit kiù-oān, pēng-chhiáⁿ tī 2013 nî 8 goe̍h 15 tī Tâi-lâm Chhī-li̍p Iá-kiû-tiûⁿ tùi-chiàn Gī-tāi Sai-gû, tī 9-kio̍k-siōng hō͘-oān 1-kio̍k bô-sit-hun, ta̍t-sêng seng-gâi tē-125-pái kiù-oān sêng-kong, chhiau-kòe chêng tūi-iú Garcia (Mike Garcia) ê 124-pái.

2007 nî 5 goe̍h 17, Lîm Ga̍k-pêng in-ūi sim-chōng ê būn-tê, tòa-īⁿ chìn-hêng chhiú-su̍t, kòe-têng hō͘ hit-tang-chūn jīm-chit Kok-li̍p Tiong-iong Tāi-ha̍k Thian-bûn Gián-kiù-só͘ ê Sun Î-sin kàu-siū hip chò kì-lo̍k-phìⁿ. Kâng-nî 9 goe̍h 21 tńg--khì kàu chit-pāng chhut-sài, thâu-chi̍t-ê táⁿ-se̍k tio̍h kā Hiaⁿ-tī Chhiūⁿ soán-chhiú Tân Kang-hô sa̋n-sín tiāu, kiû-sok siōng-kín mā-ū 147 kong-lí, 2008 nî kiû-kùi lāi-té í-keng thang tâu chhut kòe-khì ê 154 kong-lí kiû-sok.

2018 nî, 36-hòe ê Lîm Ga̍k-pêng soan-pò͘ kiat-sok i ê kiû-oân seng-gâi, choán-jīm kàu-liān chit-bū, kiat-sok 13-nî ê chit-pāng seng-gâi, 129-pái kiù-oān sêng-kong chiâⁿ-chò hit-tang-chūn Tiong-hôa Chit-pāng kiù-oān ê siōng-koân kì-lo̍k. 2018 nî 3 goe̍h 25, tī Thóng-it 7-ELEVEn Sai chú-tiûⁿ khai-bō͘-chiàn sài-āu kí-pān ín-thè gî-sek.

### Kàu-liān sî-kî
2020 nî kiû-kùi, Lîm Ga̍k-pêng chiâⁿ-chò Thóng-it 7-ELEVEn Sai ê tāi-lí chóng-kàu-liān, tī ē-pòaⁿ-kùi tit-tio̍h koan-kun liáu-āu chèng-sek chiâⁿ-chò chóng-kàu-liān.

2020 nî Tâi-oân Tōa-sài, tī 1-sèng 3-pāi ê chêng-hêng chhōa-niá Thóng-it 7-ELEVEn Sai tò-iâⁿ Tiong-sìn Hiaⁿ-tī, tī tui-pêng tùi-chhiú liáu-āu ê sài-āu kì-chiá-hōe, iu-goân kóng "Á-bōe kàu seⁿ-sí chi̍t-chiàn, chí-sī sèng-hū chi̍t-chiàn niâ.", lo̍h-bóe ta̍t-sêng chhōa-peng thâu-chi̍t-tang tio̍h chhōa-niá kiû-tūi tit-tio̍h chóng-koan-kun.

2021 nî 11 goe̍h 18, sui-jiân Thóng-it 7-ELEVEn Sai í 3 : 4 su hō͘ Hù-pang Hān-chiòng, tān-sī kâng-chi̍t-ji̍t ê lēng-gōa chi̍t-tiûⁿ Bī-choân Liông í 11 : 2 phah-pāi ē-pòaⁿ-kùi pâi-miâ tē-jī ê Tiong-sìn Hiaⁿ-tī hō͘ Thóng-it 7-ELEVEn Sai iōng hui-chū-le̍k hong-ông ê hong-sek tit-tio̍h ē-pòaⁿ-kùi koan-kun, chìn-ji̍p Tâi-oân Tōa-sài thiau-chiàn jī-liân-pà. Tān-sī lo̍h-bóe Thóng-it 7-ELEVEn Sai tī 2021 nî Tâi-oân Tōa-sài phah chhut sì-liân-pāi, hō͘ Tiong-sìn Hiaⁿ-tī lu kng-thâu, bô-iân chhōa-niá Thóng-it Sai ta̍t-sêng jī-liân-pà. Kâng-nî 12 goe̍h 16, Lîm Ga̍k-pêng tòa-īⁿ chiap-siū tē-jī-pái ê sim-chōng chhiú-su̍t.

2022 nî 5 goe̍h 17, Thóng-it 7-ELEVEn Sai kiû-thoân hoat-piáu seng-bêng chèng-si̍t Lîm Ga̍k-pêng khak-chín COVID-19, chiām-sî hō͘ siú-se̍k kàu-liān Ko Chì-kong tāi-lí chóng-kàu-liān.

2022 nî 9 goe̍h 12, Tiong-hôa Chit-pāng tī keng-kòe ngó͘-lō͘ thó-lūn liáu-āu, khak-tēng ē hō͘ 40-hòe ê Lîm Ga̍k-pêng chhut-jīm 2023 nî Keng-tián-sài Tiong-hôa-tūi chóng-kàu-liān, mā chiâⁿ-chò Keng-tián-sài Tâi-oân sú-siōng siōng siàu-liân ê chóng-kàu-liān.

## Te̍k-sû Sū-chek
* Bat ji̍p-soán 2004 nî A-tián Ò-ūn Kok-ka-tūi kok-chhiú, m̄-koh lo̍h-bóe kah Chng Hông-liōng chò-hóe hőng koah-thiàⁿ.
* 2006 nî 8 goe̍h 31, tī Sin-tek Iá-kiû-tiûⁿ tùi-chiàn Hiaⁿ-tī Chhiūⁿ tâu-chhut 154 kong-lí ê kiû, sī hit-tang-chūn Tiong-hôa Chit-pāng pún-thó͘ siōng-kín ê kì-lo̍k.
* Bat tī 2008 nî Tâi-oân Tōa-sài tē-gō͘-chiàn sài-āu, in-ūi ū chhiūⁿ-bê the̍h Lîm Ga̍k-pêng ê sim-chōng kóng-sńg-chhiò koh chhiàng-siaⁿ, hō͘ i giâ--khí-lâi tùi khòaⁿ-tâi pí chhut koah-âu ê tōng-chok, kiat-kó Sai-tūi ê bá-suh beh lī-khui kiû-tiûⁿ ê sî hō͘ chhiūⁿ-bê pau-ûi, iau-kiû Lîm Ga̍k-pêng tùi i koah-âu ê tōng-chok hōe-sit-lé.
* 2009 nî tit-tio̍h Tiong-hôa Chit-pāng 20 nî ê "nî-tō͘ kiù-oān-ông".
* 2010 nî 4 goe̍h 21, tī Tâi-lâm Chhī-li̍p Iá-kiû-tiûⁿ tùi-chiàn Hiaⁿ-tī Chhiūⁿ, tâu-chhut 154 kong-lí ê kiû, kah kò-jîn hām Tiong-hôa Chit-pāng ê kì-lo̍k pêⁿ-koân.
* 2011 nî 8 goe̍h 12 tī Tōa-pi-ô͘ Iá-kiû-tiûⁿ tùi-chiàn La New Hîm, tit-tio̍h pún-kùi tē-25-pái kiù-oān sêng-kong, mā-sī i seng-gâi tē-83-pái kiù-oān sêng-kong, chhiau-kòe Lâu Gī-thoân chiâⁿ-chò pún-thó͘ tâu-chhiú tē-it-lâng.
* 2011 nî 8 goe̍h 16, tī Tâi-tiong Iá-kiû-tiûⁿ tùi-chiàn Heng-lông Gû, tâu chhut 156 kong-lí ê kiû, sài-āu hō͘ liân-bêng lia̍t ji̍p-khì chèng-sek kì-lo̍k, phah-phòa ka-kī goân-pún ê 154 kong-lí, chhòng-chō Tiong-hôa Chit-pāng pún-thó͘ siōng-kín ê kiû-sok kì-lo̍k, jî-chhiáⁿ mā kah liân-bêng kì-lo̍k pêⁿ-koân.
* 2013 nî 3 goe̍h 31 kàu 8 goe̍h 8 hō chhòng-chō liân-sòa 58 koh 2/3-kio̍k bô hőng-bú-láng.
* 2020 nî kiû-kùi, chit-pāng seng-gâi thâu-chi̍t-pái chiap-jīm chóng-kàu-liān, tio̍h chhōa-niá kiû-tūi tit-tio̍h Tiong-chit chóng-koan-kun.
* 2022 nî 4 goe̍h 17 tī Tâi-lâm Chhī-li̍p Iá-kiû-tiûⁿ tùi-chiàn Tiong-sìn Hiaⁿ-tī ê pí-sài, pí-sài chìn-hêng kàu 12-kio̍k hā-pòaⁿ iân-tn̂g-sài, lāi-iá-chhiú Lîm Chēng-khái cháu tńg--khì pún-lúi goân-pún sī phòaⁿ tit-hun, tān-sī keng-kòe tiān-sī hú-chō͘ phòaⁿ-koat liáu-āu kái phòaⁿ chhut-kio̍k, Lîm Ga̍k-pêng tùi chit-ê phòaⁿ-koat put-boán, kah chhâi-phòaⁿ hoat-seng chhiong-tu̍t, koh kā bō-á tàn khì thô͘-kha, sûi hőng khu-tio̍k chhut-tiûⁿ, hō͘ Tiong-hôa Chit-pāng liân-bêng hoa̍t-khoán chi̍t-bān-kho͘, m̄-koh bô kìm-sài.
* 2023 nî 4 goe̍h 5 hō, Thóng-it Sai Tūi Tân Ūn-bûn tī Tōa-pi-ô͘ Iá-kiû-tiûⁿ tùi-chiàn Bī-choân Liông, 9-kio̍k-siōng chiūⁿ-tiûⁿ tâu-kiû, tit-tio̍h siōng-bóe chi̍t-ê chhut-kio̍k-sò͘, hō͘ Thóng-it 7-ELEVEn Sai í 3 : 1 iâⁿ-kiû, tit-tio̍h seng-gâi tē-130-pái kiù-oān sêng-kong, chhiau-kòe Lîm Ga̍k-pêng tùi 2013 nî khai-sí pó-chhî beh cha̍p-tang ê 129-pái kì-lo̍k.
* 2025 nî 4 goe̍h 12, chhōa-niá Thóng-it Sai tī Tâi-pak Tōa-kī-tàn phah-pāi Bī-choân Liông, sêng-kong tit-tio̍h chip-kàu seng-gâi tē-300-sèng, sī Tiong-chit sú-siōng tē-gō͘-lâng。

## Chit-pāng Seng-gâi Sêng-chek

### Kàu-liān sî-kî

## Chù-kha

## Chham-khó Chu-liāu

## Gōa-pō͘ Liân-kiat